PMIndiaData/PMIndiaSum huggingface dataset:
പ്രധാനമന്ത്രി തന്റെ നിയോജകമണ്ഡലമായ വാരണാസി

‘ശ്രീ സിദ്ധാന്ത് ശിഖാമണി ഗ്രന്ഥ’ത്തിന്റെ 19 ഭാഷകളിലേക്കുള്ള പരിഭാഷ പകര്‍പ്പ് പ്രകാശനം ചെയ്തു; ‘ശ്രീ സിദ്ധാന്ത് ശിഖാമണി ഗ്രന്ഥ’ മൊബൈല്‍ ആപ്പും ഉദ്ഘാടനം ചെയ്തു പ്രധാനമന്ത്രി ശ്രീ നരേന്ദ്രമോദി, ഉത്തര്‍പ്രദേശിലെ വാരണാസി സന്ദര്‍ശിച്ചു. ഉത്തര്‍പ്രദേശിലെ വാരണാസിലെ ജംഗമവാടി മഠത്തില്‍ ജഗദ്ഗുരു വിശ്വാരാധ്യ ഗുരുകുലത്തിന്റെ ശതാബ്ദി ആഘോഷങ്ങളുടെ സമാപനചടങ്ങില്‍ അദ്ദേഹം പങ്കെടുത്തു. ‘ശ്രീ സിദ്ധാന്ത് ശിഖാമണി ഗ്രന്ഥ’ത്തിന്റെ 19 ഭാഷകളിലേക്കുള്ള പരിഭാഷ പകര്‍പ്പുകളും ചടങ്ങില്‍ പ്രധാനമന്ത്രി പ്രകാശനം ചെയ്തു. അദ്ദേഹം ‘ശ്രീ സിദ്ധാന്ത് ശിഖാമണി ഗ്രന്ഥ’മൊബൈല്‍ ആപ്പും ഉദ്ഘാടനം ചെയ്തു. പുതു ദശകത്തിന്റെ ആരംഭത്തില്‍ തന്നെ ഈ ശതാബ്ദി ആഘോഷങ്ങള്‍ നടക്കുന്നുവെന്നത് യാദൃച്ഛികമാണെന്നും 21-ാം നൂറ്റാണ്ടില്‍ ലോകത്തില്‍ ഇന്ത്യയുടെ പങ്ക് ഒരിക്കല്‍ കൂടി സ്ഥാപിക്കുമെന്നും സദസിനെ അഭിസംബോധന ചെയ്തുകൊണ്ട് അദ്ദേഹം പറഞ്ഞു. ‘ശ്രീ സിദ്ധാന്ത് ശിഖാമണി ഗ്രന്ഥ’ത്തിനെ മൊബൈല്‍ ആപ്പിലൂടെ ഡിജിറ്റല്‍വല്‍ക്കരിച്ച യുവ തലമുറയുമായുള്ള ബന്ധം കൂടുതല്‍ ശക്തിപ്പെടുത്തുമെന്നും അത് അവരുടെ ജീവിതങ്ങളെ പ്രചോദിപ്പിമെന്നും അദ്ദേഹം അഭിപ്രായപ്പെട്ടു. മൊബൈല്‍ ആപ്പിലൂടെ ഗ്രന്ഥവുമായി ബന്ധപ്പെട്ട വിഷയങ്ങളില്‍ വര്‍ഷം തോറും ക്വിസ്മത്സരം നടത്താന്‍ അദ്ദേഹം നിര്‍ദേശിച്ചു. ഗ്രന്ഥത്തിന്റെ 19 ഭാഷകളിലേക്കുള്ള പരിഭാഷ കൂടുതല്‍ വിശാലമായി പൊതുസമൂഹത്തിനു പ്രാപ്യമാക്കുമെന്നും അദ്ദേഹം പറഞ്ഞു. ”പൗരന്‍ എന്ന നിലയില്‍ നമ്മുടെ പെരുമാറ്റം ഭാവി ഇന്ത്യയെ നിര്‍ണയിക്കും, നവ ഇന്ത്യയുടെ ദിശ തീരുമാനിക്കും” പ്രധാനമന്ത്രി പറഞ്ഞു. ഋഷിവര്യന്മാര്‍ കാട്ടിത്തന്ന പാതകള്‍ പിന്തുടര്‍ന്നുകൊണ്ട്, നാം നമ്മുടെ ജീവിതത്തിലെ അഭിലാഷങ്ങള്‍ പൂര്‍ത്തീകരിക്കുകയും രാഷ്ട്രനിര്‍മിതിയില്‍ പരിപൂര്‍ണമായി തുടര്‍ന്നും സഹകരിക്കുകയും വേണമെന്ന് അദ്ദേഹം പറഞ്ഞു. ശുചിത്വം സംബന്ധിച്ച അവബോധം സൃഷ്ടിക്കുന്നതിനും സ്വച്ഛതാമിഷനെ രാജ്യത്തിന്റെ ഓരോ മുക്കിലും മൂലയിലും കൊണ്ടുപോയതിലുമുള്ള ജനങ്ങളുടെ സംഭാവനയെ അദ്ദേഹം അഭിനന്ദിച്ചു. ഇന്ത്യയില്‍ നിര്‍മ്മിച്ച ഉല്‍പ്പന്നങ്ങള്‍ ഉപയോഗിക്കാന്‍ അദ്ദേഹം അവരോട് അഭ്യര്‍ത്ഥിച്ചു. ജല്‍ ജീവന്‍ മിഷന്‍ വിജയമാക്കുന്നതിന് എല്ലാവരോടും അതില്‍ പങ്കാളികളാകുന്നതിനും അദ്ദേഹം ആവശ്യപ്പെട്ടു. ഗംഗാനദി ശുചീകരിക്കുന്നതിലെ മെച്ചം സവിശേഷവും പ്രത്യക്ഷവുമാണെന്നു പ്രധാനമന്ത്രി പറഞ്ഞു. പൊതുജനങ്ങളുടെ പങ്കാളിത്തം കൊണ്ടു മാത്രമാണ് ഇത് നേടിയെടുക്കാന്‍ കഴിഞ്ഞതെന്ന് അദ്ദേഹം വ്യക്തമാക്കി. നമാമി ഗംഗാ പദ്ധതിക്ക് കീഴില്‍ 7000 കോടി രൂപയുടെ പദ്ധതികള്‍ പൂര്‍ത്തിയായതായും 21,000 കോടി രൂപയുടെ പദ്ധതികളിലെ പ്രവര്‍ത്തനങ്ങള്‍ പുരോഗമിക്കുകയാണെന്നും അദ്ദേഹം ചൂണ്ടിക്കാട്ടി. രാമക്ഷേത്രം നിര്‍മ്മിക്കുന്നതിനായുള്ള ‘ശ്രീ രാമജന്മഭൂമി തീര്‍ത്ഥ ക്ഷേത്ര’ ട്രസ്റ്റിന്റെ രൂപീകരണ പ്രഖ്യാപനം അടുത്തിടെ ഗവണ്‍മെന്റ് നടത്തിയതായി പ്രധാനമന്ത്രി പറഞ്ഞു. അയോദ്ധ്യയിലെ ശ്രീരാമക്ഷേത്രത്തിന്റെ നിര്‍മ്മാണം ഈ ട്രസ്റ്റ് നോക്കി നടത്തും. ട്രസ്റ്റിന് 67 ഏക്കര്‍ ഭൂമി കൈാറുന്നതിനായി ഗവണ്‍മെന്റ് തീരുമാനിച്ചിട്ടുള്ളതായും അദ്ദേഹം പറഞ്ഞു.
പ്രധാനമന്ത്രിയും ഉസ്ബെക്കിസ്ഥാൻ പ്രസിഡന്റും തമ്മിലുള്ള ഉഭയകക്ഷി കൂടിക്കാഴ്ച

പ്രധാനമന്ത്രി ശ്രീ നരേന്ദ്ര മോദി ഉസ്ബെക്കിസ്ഥാൻ പ്രസിഡന്റ് ഷാവ്‌കത്ത് മിർസിയോവുമായി കൂടിക്കാഴ്ച്ച നടത്തി. ഷാങ്ഹായ് സഹകരണ സംഘടനയുടെ (എസ്‌സി‌ഒ) ഉച്ചകോടിയ്ക്കിടെ ഇന്ന് ഉസ്‌ബെക്കിസ്ഥാനിലെ സമർഖണ്ഡിലായിരുന്നു കൂടിക്കാഴ്ച്ച. നയതന്ത്ര ബന്ധം സ്ഥാപിച്ചതിന്റെ 30-ാം വാർഷികം ആഘോഷിക്കുന്നതിനാൽ ഇരു രാജ്യങ്ങൾക്കും ഇത് ഒരു പ്രത്യേക വർഷമാണ്. 2020 ഡിസംബറിലെ വെർച്വൽ ഉച്ചകോടിയുടെ തീരുമാനങ്ങൾ നടപ്പിലാക്കുന്നത് ഉൾപ്പെടെ ഉഭയകക്ഷി ബന്ധങ്ങളിലെ മൊത്തത്തിലുള്ള പുരോഗതിയെ നേതാക്കൾ അഭിനന്ദിച്ചു. ഇരു നേതാക്കളും ഉഭയകക്ഷി സഹകരണം, പ്രത്യേകിച്ച് വ്യാപാരം, സാമ്പത്തിക സഹകരണം, കണക്റ്റിവിറ്റി എന്നിവയുടെ മുൻഗണനാ മേഖലകൾ ചർച്ച ചെയ്തു . വ്യാപാര ബന്ധം വൈവിധ്യവത്കരിക്കാനും വ്യാപാരവും നിക്ഷേപവും പ്രോത്സാഹിപ്പിക്കുന്നതിന് ദീർഘകാല ക്രമീകരണങ്ങളിലേക്ക് കടക്കാനും യോജിച്ച ശ്രമങ്ങൾ നടത്തേണ്ടതിന്റെ ആവശ്യകത അവർ ഊന്നിപ്പറഞ്ഞു. ചാബഹാർ തുറമുഖത്തിന്റെയും അന്താരാഷ്ട്ര വടക്കു-തെക്കു ഗതാഗത ഇടനാഴിയുടെയും കൂടുതൽ ഉപയോഗം ഉൾപ്പെടെ, ഇക്കാര്യത്തിലെ സാധ്യതകൾ തുറന്നുവിടുന്നതിന് കണക്റ്റിവിറ്റി പ്രധാനമായി കണക്കാക്കപ്പെടുന്നു. ഇന്ത്യയുടെ വികസന പരിചയവും വൈദഗ്ധ്യവും അടിസ്ഥാനമാക്കി ഇൻഫർമേഷൻ ടെക്നോളജി, ആരോഗ്യ സംരക്ഷണം, ഉന്നത വിദ്യാഭ്യാസം തുടങ്ങിയ മേഖലകളിലെ സഹകരണത്തിന് നേതാക്കൾ ഊന്നൽ നൽകി. ഇന്ത്യൻ വിദ്യാഭ്യാസ സ്ഥാപനങ്ങൾ തുറക്കുന്നതും ഉസ്‌ബെക്ക്, ഇന്ത്യൻ സർവകലാശാലകൾ തമ്മിലുള്ള പങ്കാളിത്തവും സ്വാഗതം ചെയ്യപ്പെട്ടു. അഫ്ഗാനിസ്ഥാൻ ഉൾപ്പെടെയുള്ള മേഖലയിലെ വിഷയങ്ങൾ ചർച്ച ചെയ്തു. അഫ്ഗാനിസ്ഥാന്റെ പ്രദേശം ഭീകര വാദ പ്രവർത്തനങ്ങൾക്ക് ഉപയോഗിക്കരുതെന്ന നിലപാടിൽ നേതാക്കൾ ഏകകണ്ഠമായിരുന്നു. ഈ വർഷം ജനുവരിയിൽ നടന്ന പ്രഥമ ഇന്ത്യ-മധ്യേഷ്യ ഉച്ചകോടിയുടെ ഫലങ്ങൾക്ക് നേതാക്കൾ വൻ പ്രാധാന്യം നൽകി. ഉച്ചകോടി തീരുമാനങ്ങൾ നടപ്പാക്കുന്നതിൽ പുരോഗതി കൈവരിച്ചതായി അവർ അംഗീകരിച്ചു. എസ്‌സിഒ ഉച്ചകോടിയുടെ മികച്ച സംഘാടനത്തിനും ഉസ്‌ബെക്കിസ്ഥാന്റെ വിജയകരമായ അധ്യക്ഷസ്ഥാനത്തിനും പ്രസിഡന്റ് മിർസിയോവിനെ പ്രധാനമന്ത്രി അഭിനന്ദിച്ചു. ND
2020 മേയ് ഏഴിനു നടക്കുന്ന ബുദ്ധപൂര്‍ണിമ സംബന്ധിച്ച വിര്‍ച്വല്‍ വൈശാഖ് ആഗോള ആഘോഷത്തില്‍ പ്രധാനമന്ത്രി പങ്കെടുക്കും

2020 മേയ് ഏഴിനു നടക്കുന്ന ബുദ്ധപൂര്‍ണിമ ആഘോഷത്തില്‍ പ്രധാനമന്ത്രി ശ്രീ. നരേന്ദ്ര മോദി പങ്കെടുക്കും. കേന്ദ്ര സാംസ്‌കാരിക മന്ത്രാലയം എല്ലാ വിഭാഗങ്ങളും ഉള്‍പ്പെടുന്ന ആഗോള ബൗദ്ധ സംഘടനയായ ഇന്റര്‍നാഷണല്‍ ബുദ്ധിസ്റ്റ് കോണ്‍ഫെഡറേഷനു(ഐ.ബി.സി.)മായി സഹകരിച്ച് വിര്‍ച്വല്‍ പ്രാര്‍ഥന സംഘടിപ്പിക്കുന്നുണ്ട്. ലോകത്താകമാനമുള്ള ബൗദ്ധ സംഘങ്ങളുടെ പരമോന്നത തലവന്‍മാര്‍ പങ്കെടുക്കും. രാവിലെ പ്രധാനമന്ത്രി ശ്രീ. നരേന്ദ്ര മോദി മുഖ്യ പ്രഭാഷണം നിര്‍വഹിക്കും. ആഗോള തലത്തില്‍ കോവിഡ്- 19 മഹാവ്യാധി പടര്‍ന്ന സാഹചര്യത്തില്‍ ബുദ്ധപൂര്‍ണിമ വിര്‍ച്വല്‍ വൈശാഖ ദിനാഘോഷമായി നടത്തുകയാണ്. കോവിഡ്- 19ന് ഇരകളാകപ്പെടുകയും മഹാവ്യാധിക്കെതിരെ മുന്‍നിരയില്‍നിന്നു പോരാടുകയും ചെയ്തവരെ ആദരിച്ചുകൊണ്ടാണു ചടങ്ങു സംഘടിപ്പിക്കുന്നത്. മറ്റു പ്രശസ്ത ബൗദ്ധ കേന്ദ്രങ്ങളില്‍നിന്നുള്ളതിനൊപ്പം നേപ്പാള്‍ ലുംബിനിയിലെ സേക്രഡ് ഗാര്‍ഡന്‍, ഇന്ത്യയിലെ ബോധ്ഗയയിലെ മഹാബോധി ക്ഷേത്രം, ഇന്ത്യയിലെ സാരാനാഥിലെ മുല്‍ഗന്ധ കുടി വിഹാരം, ഇന്ത്യയിലെ കുശിനഗറിലുള്ള പരിനിര്‍വണ സ്തൂപം, ശ്രീലങ്കയിലെ വിശുദ്ധവും ചരിത്രപരവുമായ അനുരാധപുര സ്തൂപത്തിനടുത്തുള്ള റുവാന്‍വെലി മഹാ ശേയ, നേപ്പാളിലെ ബൗദ്ധനാഥ്, സ്വയംഭൂ, നമോ സ്തൂപം എന്നിവിടങ്ങളില്‍നിന്നുള്ള പ്രാര്‍ഥന ലൈവ്‌സ്ട്രീം ചെയ്യും. സാംസ്‌കാരിക, വിനോദസഞ്ചാര മന്ത്രി ശ്രീ. പ്രഹ്ലാദ് സിങ് പട്ടേലും ന്യൂനപക്ഷ ക്ഷേമ-യുവജനകാര്യ-കായിക മന്ത്രി ശ്രീ. കിരണ്‍ റിജിജുവും ചടങ്ങില്‍ സംബന്ധിക്കും. വൈശാഖ ബുദ്ധ പൂര്‍ണിമ തഥാഗത ഗൗതമ ബുദ്ധന്റെ ജനനം, ബോധോദയം, മഹാപര്‍നിര്‍വാണം എന്നിവ നടന്ന, മൂന്നു വിധത്തില്‍ അനുഗൃഹീതമായ ദിനമെന്നാണു കരുതിപ്പോരുന്നത്.
അധ്യാപക ദിനത്തലേന്ന് പ്രധാനമന്ത്രി സ്‌കൂള്‍ കുട്ടികളുമായി സംവദിച്ചു

അധ്യാപക ദിനത്തലേന്നായ ഇന്ന് പ്രധാനമന്ത്രി ശ്രീ നരേന്ദ്ര മോദി രാജ്യമെമ്പാടമുള്ള സ്‌കൂള്‍ വിദ്യാര്‍ഥികളുമായി സംവദിച്ചു. സ്‌കൂള്‍ വിദ്യാര്‍ഥികള്‍ തന്നെ അവതാരകരായ വിശിഷ്ട ചടങ്ങില്‍, ഇന്ത്യയുടെ രണ്ടാമത് രാഷ്ട്രപതി ഡോ. സര്‍വേപ്പള്ളി രാധാകൃഷ്ണന്റെ ജന്മവാര്‍ഷികത്തോട് അനുബന്ധിച്ച് പുറത്തിറക്കിയ 125 രൂപ, പത്ത് രൂപ നാണയങ്ങള്‍ പ്രധാനമന്ത്രി പ്രകാശനം ചെയ്തു. രാജ്യത്തെ സെക്കന്‍ഡറി തലത്തിലുള്ള സ്‌കൂള്‍ വിദ്യാര്‍ഥികളുടെ കലാപരമായ കഴിവുകളെ പ്രദര്‍ശിപ്പിച്ചും പരിപോഷിപ്പിച്ചും വിദ്യാഭ്യാസത്തില്‍ കലകളെ പ്രോത്സാഹിപ്പിക്കുന്നതിനുള്ള കേന്ദ്ര മാനവവിഭവശേഷി വികസന മന്ത്രാലയത്തിന്റെ പദ്ധതിയായ കലാ ഉത്സവ് വെബ്‌സൈറ്റും പ്രധാനമന്ത്രി ഉദ്ഘാടനം ചെയ്തു. അധ്യാപക ദിനത്തലേന്ന് സ്‌കൂള്‍ കുട്ടികളുമായി സംവദിക്കുന്നതില്‍ പ്രത്യേക പ്രാധാന്യമാണുള്ളതെന്ന് തന്റെ ആമുഖ പരാമര്‍ശത്തില്‍ പ്രധാനമന്ത്രി പറഞ്ഞു. തന്റെ വിദ്യാര്‍ഥികളുടെ നേട്ടങ്ങള്‍ വഴിയാണ് ഒരു അധ്യാപകന്‍ അറിയപ്പെടുന്നതെന്ന് അദ്ദേഹം പറഞ്ഞു. ജന്മം നല്‍കുന്നത് അമ്മയാണെങ്കിലും അധ്യാപകനാണ് യഥാര്‍ത്ഥത്തില്‍ ജീവിതം നല്‍കുന്നതെന്നും അദ്ദേഹം പറഞ്ഞു. അധ്യാപകനും വിദ്യാര്‍ഥിക്കും, പരസ്പരം അതുല്യ പ്രധാന്യമാണുള്ളതെന്ന് പ്രധാനമന്ത്രി വിശദീകരിച്ചു. വിവിധ കുട്ടികളുമായി തങ്ങള്‍ക്കുണ്ടാകുന്ന അനുഭവങ്ങളെ പറ്റി അധ്യാപകര്‍ എഴുതണമെന്നും അദ്ദേഹം പറഞ്ഞു. അധ്യാപകര്‍ എല്ലാ വിദ്യാര്‍ഥികളെയും പ്രാധാന്യമുള്ളവരായി കരുതണമെന്നും പഠനത്തില്‍ മികവുകാട്ടുന്നവരെ മാത്രമല്ല, എല്ലാവരെയും ഓര്‍ത്തിരിക്കണമെന്നും അദ്ദേഹം പറഞ്ഞു. മുന്‍ രാഷ്ട്രപതി ഡോ. എ. പി. ജെ. അബ്ദുല്‍ കലാമിനെ അനുസ്മരിച്ച പ്രധാനമന്ത്രി, ഡോ. കലാം ഒരധ്യാപകനായി ഓര്‍മ്മിക്കപ്പെടാനാണ് ആഗ്രഹിച്ചതെന്നും പറഞ്ഞു. ഡോ. കലാമിന് അധ്യാപനത്തോട് അഭിനിവേശമുണ്ടായിരുന്നെന്നും തന്റെ ജീവിത്തിന്റെ അന്ത്യ നിമിഷങ്ങള്‍ വരെയും അദ്ദേഹം വിദ്യാര്‍ഥികളുമായി സംവദിക്കുകയായിരുന്നെന്നും അദ്ദേഹം പറഞ്ഞു. ആഗോള തലത്തില്‍ തന്നെ ശ്രദ്ധിക്കപ്പെടുന്ന എന്‍ജിനിയര്‍മാരെയും, ഡോക്ടര്‍മാരെയും, ശാസ്ത്രജ്ഞരെയും സൃഷ്ടിക്കാന്‍ സഹായിക്കുന്ന മഹാന്മാരായ അധ്യാപകര്‍ ഇന്ത്യയ്ക്ക് ഇന്നുമുണ്ടെന്നും പ്രധാനമന്ത്രി പറഞ്ഞു. റോബോട്ടുകളെ സൃഷ്ടിക്കുന്നത് ഒഴിവാക്കി, ഒരു മുഴുവന്‍ തലമുറയെ പരിപോഷിപ്പിക്കുകയാകണം അധ്യാപകരുടെ ലക്ഷ്യമെന്നും അദ്ദേഹം പറഞ്ഞു. കേന്ദ്ര മാനവവിഭവശേഷി വികസന മന്ത്രി ശ്രീമതി സ്മൃതി സുബിന്‍ ഇറാനി, സഹമന്ത്രിമാരായ ശ്രീ ഉപേന്ദ്ര ഖുശ്വാഹ, ശ്രീ രാം ശങ്കര്‍ കത്തേരിയ, ശ്രീ ജയന്ത് സിന്‍ഹ എന്നിവരും സന്നിഹിതരായിരുന്നു.
രാഷ്ട്രപതിയായി തിരഞ്ഞെടുക്കപ്പെട്ട രാം നാഥ് കോവിന്ദിനെ പ്രധാനമന്ത്രി അഭിനന്ദിച്ചു

രാഷ്ട്രപതി തിരഞ്ഞടുപ്പില്‍ വിജയിച്ച ശ്രീ. രാം നാഥ് കോവിന്ദിനെ പ്രധാനമന്ത്രി ശ്രീ. നരേന്ദ്ര മോദി അഭിനന്ദിച്ചു. ‘ഇന്ത്യയുടെ രാഷ്ട്രപതിയായി തിരഞ്ഞെടുക്കപ്പെട്ട ശ്രീ. രാം നാഥ് കോവിന്ദ്ജിക്ക് അഭിനന്ദനങ്ങള്‍ ! ഫലസമൃദ്ധവും പ്രചോദിപ്പിക്കുന്നതുമായ ഉദ്യോഗ കാലാവധിക്ക് എല്ലാ ആശംസകളും. എം.പി. മാരും, വിവിധ സംസ്ഥാനങ്ങളും ശ്രീ. രാം നാഥ് കോവിന്ദ്ജിയ്ക്ക് നല്‍കിയ വിശാലമായ പിന്‍തുണയില്‍ സന്തോഷിക്കുന്നു. ഇലക്ടറല്‍ കോളേജിലെ അംഗങ്ങളോട് ഞാന്‍ നന്ദി അറിയിക്കുന്നു. ജനാധിപത്യ ധര്‍മ്മചിന്തയുടെയും നാമൊക്കെ അഭിമാനിക്കുന്ന മൂല്യങ്ങളുടെയും അന്തസത്ത ഉള്‍ക്കൊണ്ടുകൊണ്ടുള്ള പ്രചാരണം നടത്തിയ മീരാ കുമാര്‍ജിയെയും ഞാന്‍ അഭിനന്ദിക്കുന്നു.
മുന്‍ പ്രധാനമന്ത്രി ലാല്‍ ബഹദൂര്‍ ശാസ്ത്രിക്ക് പ്രധാനമന്ത്രിയുടെ പ്രണാമം

മുന്‍ പ്രധാനമന്ത്രി ലാല്‍ ബഹദൂര്‍ ശാസ്ത്രിയുടെ ജന്മവാര്‍ഷികത്തില്‍ പ്രധാനമന്ത്രി ശ്രീ. നരേന്ദ്ര മോദി അദ്ദേഹത്തിന് പ്രണാമം അര്‍പ്പിച്ചു. ” ലാളിത്യത്തിന്റെയും സ്വഭാവദാര്‍ഢ്യത്തിന്റയും പേരിലാണ് ശാസ്ത്രി ഓര്‍മ്മിക്കപ്പെടുക. കഠിനമായ സമയങ്ങളില്‍ അദ്ദേഹത്തിന്റെ നേതൃത്വം രാജ്യത്തിന്റെ മുഖ്യ സമ്പത്തായി മാറി. ‘ജയ് ജവാന്‍, ജയ് കിസാന്‍’ എന്ന ശാസ്ത്രിജിയുടെ ആവേശം പകരു ശബ്ദം നമ്മെ എക്കാലവും പ്രചോദിപ്പിക്കുകയും, കര്‍ഷകരുടേയും സൈനികരുടേയും ക്ഷേമത്തിനായി പരിശ്രമിച്ച് കൊണ്ടിരിക്കുകയാണ് ”. പ്രധാനമന്ത്രി പറഞ്ഞു.
അരുൺ ജെയ്റ്റ്‌ലി അനുസ്മരണ പ്രഭാഷണത്തിൽ പ്രധാനമന്ത്രി പങ്കെടുക്കും

ആദ്യത്തെ ‘അരുൺ ജെയ്റ്റ്‌ലി അനുസ്മരണ പ്രഭാഷണ’ത്തിൽ (എജെഎംഎൽ) പ്രധാനമന്ത്രി ശ്രീ നരേന്ദ്ര മോദി പങ്കെടുക്കും. ന്യൂഡൽഹിയിലെ വിജ്ഞാൻ ഭവനിൽ നാളെ (ജൂലൈ 8 ന് ) വൈകുന്നേരം 6:30 ന് നടക്കുന്ന ചടങ്ങിനെ പ്രധാനമന്ത്രി അഭിസംബോധന ചെയ്യും. സിംഗപ്പൂർ ഗവൺമെന്റിലെ മന്ത്രി ശ്രീ തർമൻ ഷൺമുഖരത്‌നം, "ഉൾക്കൊള്ളുന്നതിലൂടെയുള്ള വളർച്ച, വളർച്ചയിലൂടെയുള്ള ഉൾക്കൊള്ളൽ" എന്ന വിഷയത്തിൽ മുഖ്യപ്രഭാഷണം നടത്തും. പ്രഭാഷണത്തിന് ശേഷം ശ്രീ മത്യാസ് കോർമാൻ (ഒ ഇ സി ഡി സെക്രട്ടറി ജനറൽ), ശ്രീ അരവിന്ദ് പനഗരിയ (പ്രൊഫസർ, കൊളംബിയ യൂണിവേഴ്സിറ്റി) എന്നിവർ സംവദിക്കും. ശ്രീ അരുൺ ജെയ്റ്റ്‌ലി രാജ്യത്തിന് നൽകിയ അമൂല്യമായ സംഭാവനകളെ മാനിച്ച് ധനമന്ത്രാലയത്തിന്റെ സാമ്പത്തിക കാര്യ വകുപ്പാണ് ആദ്യത്തെ ‘അരുൺ ജെയ്റ്റ്‌ലി അനുസ്മരണ പ്രഭാഷണം’ സംഘടിപ്പിക്കുന്നത്. ജൂലൈ 8 മുതൽ 10 വരെ സംഘടിപ്പിക്കുന്ന ത്രിദിന പരിപാടിയായ കൗടില്യ ഇക്കണോമിക് കോൺക്ലേവിൽ (കെഇസി) പങ്കെടുക്കുന്ന പ്രതിനിധികളുമായും പ്രധാനമന്ത്രി സംവദിക്കും. ജോൺ ഹോപ്കിൻസ് യൂണിവേഴ്സിറ്റിയിലെ ആൻ ക്രൂഗർ, ലണ്ടൻ സ്കൂൾ ഓഫ് ഇക്കണോമിക്സിലെ നിക്കോളാസ് സ്റ്റേൺ,ഹാർവാർഡ് കെന്നഡി സ്കൂളിലെ റോബർട്ട് ലോറൻസ്, മുൻ ഐഎംഎഫ് ആക്ടിംഗ് മാനേജിംഗ് ഡയറക്ടർ, ജോൺ ലിപ്‌സ്‌കി, ഇന്ത്യയുടെ ലോകബാങ്ക് കൺട്രി ഡയറക്ടർ ശ്രീ ജുനൈദ് അഹമ്മദ്ഉ ഉൾപ്പെടെയുള്ള പ്രമുഖ സാമ്പത്തിക വിദഗ്ധരുമായി പ്രധാനമന്ത്രി കൂടിക്കാഴ്ച നടത്തും. ധനമന്ത്രാലയത്തിന്റെ പിന്തുണയോടെ ഇൻസ്റ്റിറ്റ്യൂട്ട് ഓഫ് ഇക്കണോമിക് ഗ്രോത്ത് ആണ് കെഇസി സംഘടിപ്പിക്കുന്നത്.
ഐ.എന്‍.എസ്.വി. തരിണിയിലെ വനിതാ നാവികര്‍ പ്രധാനമന്ത്രിയെ സന്ദര്‍ശിച്ചു

ഐ.എന്‍.എസ്.വി. തരിണിയില്‍ വിജയകരമായി ലോകം ചുറ്റി തിരിച്ചെത്തിയ ഇന്ത്യന്‍ നാവിക സേനയിലെ ആറ് വനിതാ ഓഫീസര്‍മാര്‍ ന്യൂ ഡല്‍ഹിയില്‍ ഇന്ന് പ്രധാനമന്ത്രി ശ്രീ. നരേന്ദ്ര മോദിയെ സന്ദര്‍ശിച്ചു. നാവിക സാഗര്‍ പരിക്രമണ എന്ന പേരിലുള്ള, ലോകം ചുറ്റി തിരിച്ചെത്തിയ ഈ സാഹസിക കടല്‍ യാത്ര നടത്തിയത് വനിതകള്‍ മാത്രമടങ്ങുന്ന ആദ്യ ഇന്ത്യന്‍ സംഘമാണ്. കൂടിക്കാഴ്ചയില്‍ തങ്ങളുടെ ദൗത്യത്തിന്റെ വിവിധ വശങ്ങളായ മുന്നൊരുക്കങ്ങള്‍, പരിശീലനം, യാത്രാനുഭവങ്ങള്‍ തുടങ്ങിയവയുടെ അവതരണം സംഘാംഗങ്ങള്‍ നടത്തി. ദൗത്യം വിജയകരമായി പൂര്‍ത്തിയാക്കിയതിന് സംഘാംഗങ്ങളെ പ്രധാനമന്ത്രി അനുമോദിച്ചു. യാത്രയ്ക്കിടയിലെ തങ്ങളുടെ അനുപമമായ അനുഭവങ്ങള്‍ പങ്കിടാനും, അവ എഴുതാനും പ്രധാനമന്ത്രി പ്രോത്സാഹിപ്പിച്ചു. നാവിക സേനാ മേധാവി സുനില്‍ ലാന്‍ബയും തദവസരത്തില്‍ സന്നിഹനായിരുന്നു. ലെഫ്റ്റ്‌നന്റ് കമാന്റര്‍ വര്‍ത്തികാ ജോഷി നയിച്ച ദൗത്യ സംഘത്തില്‍ ലെഫ്റ്റ്‌നന്റ് കമാന്റര്‍മാരായ പ്രതിഭ ജംവാള്‍, പി. സ്വാതി, ലെഫ്റ്റനന്റ്മാരായ എസ്. വിജയാ ദേവി, ബി. ഐശ്വര്യ, പായല്‍ ഗുപ്ത എന്നിവരും അംഗങ്ങളായിരുന്നു.
ബാഡ്മിന്റൺ താരം ശ്രീ നന്ദു നടേക്കറുടെ നിര്യാണത്തിൽ പ്രധാനമന്ത്രി അനുശോചിച്ചു

ബാഡ്മിന്റൺ താരം ശ്രീ നന്ദു നടേക്കറുടെ നിര്യാണത്തിൽ പ്രധാനമന്ത്രി ശ്രീ നരേന്ദ്ര മോദി ദുഖം രേഖപ്പെടുത്തി. ഒരു ട്വീറ്റിൽ പ്രധാനമന്ത്രി പറഞ്ഞു : ഇന്ത്യയുടെ കായിക ചരിത്രത്തിൽ ശ്രീ നന്ദു നടേക്കറിന് ഒരു പ്രത്യേക സ്ഥാനമുണ്ട്. അദ്ദേഹം ഒരു മികച്ച ബാഡ്മിന്റൺ കളിക്കാരനും മികച്ച മാര്‍ഗ്ഗദര്‍ശിയുമായിരുന്നു. അദ്ദേഹത്തിന്റെ വിജയം വളർന്നുവരുന്ന കായികതാരങ്ങളെ പ്രചോദിപ്പിക്കുന്നത് തുടരുന്നു. അദ്ദേഹത്തിന്റെ നിര്യാണത്തിൽ ദുഖിതനാണ്. ഈ ദു ഖകരമായ വേളയിൽ എന്റെ ചിന്തകൾ അദ്ദേഹത്തിന്റെ കുടുംബത്തോടും സുഹൃത്തുക്കളോടുമൊപ്പമാണ് ഓം ശാന്തി.
പ്രധാനമന്ത്രി നാളെ (ആഗസ്റ്റ് 2 ന്) ഡിജിറ്റൽ പേയ്‌മെന്റ് സൊല്യൂഷനായ  ഇ-റൂപ്പിക്കു പ്രാരംഭം കുറിക്കും

പ്രധാനമന്ത്രി എപ്പോഴും ഡിജിറ്റൽ സംരംഭങ്ങൾക്ക് നേതൃത്വം നൽകിയിട്ടുണ്ട്. വർഷങ്ങളായി, ഗവണ്മെന്റി നും ഗുണഭോക്താവിനുമിടയിൽ പരിമിതമായ ടച്ച് പോയിന്റുകളോടെ, ഉദ്ദേശിച്ച ഗുണഭോക്താക്കളെ ലക്ഷ്യവും ചോർച്ചയും ഇല്ലാത്ത രീതിയിൽ ആനുകൂല്യങ്ങൾ എത്തുന്നുവെന്ന് ഉറപ്പുവരുത്തുന്നതിനായി നിരവധി പ്രോഗ്രാമുകൾ ആരംഭിച്ചു. ഇലക്ട്രോണിക് വൗച്ചർ എന്ന ആശയം നല്ല ഭരണത്തിന്റെ ഈ കാഴ്ചപ്പാട് മുന്നോട്ട് കൊണ്ടുപോകുന്നു. ഇ-റൂപ്പിയെ കുറിച്ച് : ഡിജിറ്റൽ പേയ്‌മെന്റിനുള്ള പണരഹിതവും സമ്പർക്കരഹിതവുമായ ഉപകരണമാണ് ഇ-റൂപ്പി. ഇത് ഒരു ക്യുആർ കോഡ് അല്ലെങ്കിൽ എസ്എംഎസ് സ്ട്രിംഗ് അധിഷ്ഠിത ഇ-വൗച്ചർ ആണ്, ഇത് ഗുണഭോക്താക്കളുടെ മൊബൈലിലേക്ക് എത്തിക്കുന്നു. ഈ തടസ്സമില്ലാത്ത ഒറ്റത്തവണ പേയ്‌മെന്റ് സംവിധാനത്തിന്റെ ഉപയോക്താക്കൾക്ക് കാർഡ്, ഡിജിറ്റൽ പേയ്‌മെന്റ് ആപ്പ് അല്ലെങ്കിൽ ഇന്റർനെറ്റ് ബാങ്കിംഗ് ആക്‌സസ് ഇല്ലാതെ സേവന ദാതാവിൽ വൗച്ചർ റിഡീം ചെയ്യാൻ കഴിയും. സാമ്പത്തിക സേവന വകുപ്പ്, ആരോഗ്യ & കുടുംബ ക്ഷേമ മന്ത്രാലയം, ദേശീയ ആരോഗ്യ അതോറിറ്റി എന്നിവയുടെ സഹകരണത്തോടെയാണ് നാഷണൽ പേയ്മെന്റ് കോർപ്പറേഷൻ ഓഫ് ഇന്ത്യ യുപിഐ പ്ലാറ്റ്ഫോമിൽ ഇത് വികസിപ്പിച്ചെടുത്തിട്ടുള്ളത് . ഇ-റൂപ്പി സേവനങ്ങളുടെ സ്പോൺസർമാരെ ഗുണഭോക്താക്കളുമായും സേവനദാതാക്കളുമായും ഒരു ഫിസിക്കൽ ഇന്റർഫേസ് ഇല്ലാതെ ഡിജിറ്റൽ രീതിയിൽ ബന്ധിപ്പിക്കുന്നു. ഇടപാട് പൂർത്തിയായതിനുശേഷം മാത്രമേ സേവന ദാതാവിന് പണമടയ്ക്കാൻ കഴിയൂ എന്നും ഇത് ഉറപ്പാക്കുന്നു. പ്രീ-പെയ്ഡ് ആയതിനാൽ, ഒരു ഇടനിലക്കാരന്റെയും പങ്കാളിത്തമില്ലാതെ സേവന ദാതാവിന് സമയബന്ധിതമായി പണമടയ്ക്കുന്നത് ഇത് ഉറപ്പ് നൽകുന്നു. ക്ഷേമ സേവനങ്ങളുടെ ചോർച്ചയില്ലാത്ത വിതരണം ഉറപ്പാക്കുന്ന ദിശയിലുള്ള ഒരു വിപ്ലവകരമായ സംരംഭമായി ഇത് മാറുമെന്ന് പ്രതീക്ഷിക്കുന്നു. മാതൃ -ശിശു ക്ഷേമ പദ്ധതികൾ, ക്ഷയരോഗ നിർമാർജന പരിപാടികൾ, ആയുഷ്മാൻ ഭാരത് പ്രധാനമന്ത്രി ജൻ ആരോഗ്യ യോജന, വളം സബ്സിഡികൾ തുടങ്ങിയ പദ്ധതികൾക്കു കീഴിൽ മരുന്നുകളും പോഷകാഹാര പിന്തുണയും നൽകുന്ന പദ്ധതികൾക്കു കീഴിൽ സേവനങ്ങൾ നൽകാനും ഇത് ഉപയോഗിക്കാം. അവരുടെ ജീവനക്കാരുടെ ക്ഷേമത്തിന്റെയും കോർപ്പറേറ്റ് സാമൂഹിക ഉത്തരവാദിത്ത പരിപാടികളുടെയും ഭാഗമായി ഈ ഡിജിറ്റൽ വൗച്ചറുകൾ പ്രയോജനപ്പെടുത്താം.
മുന്‍ ഇന്ത്യന്‍ ചീഫ് ജസ്റ്റിസായ ജസ്റ്റിസ് എ.എസ്.ആനന്ദിന്റെ നിര്യാണത്തില്‍ പ്രധാനമന്ത്രി അനുശോചിച്ചു

മുന്‍ ഇന്ത്യന്‍ ചീഫ് ജസ്റ്റിസായ ജസ്റ്റിസ് എ.എസ്.ആനന്ദിന്റെ നിര്യാണത്തില്‍ പ്രധാനമന്ത്രി ശ്രീ. നരേന്ദ്ര മോദി അനുശോചിച്ചു. ‘മുന്‍ ഇന്ത്യന്‍ ചീഫ് ജസ്റ്റിസായ ജസ്റ്റിസ് ആനന്ദിന്റെ നിര്യാണം ദുഃഖിപ്പിക്കുന്നു. അദ്ദേഹത്തിന്റെ കുടുംബത്തിന്റെ ദുഃഖത്തില്‍ പങ്കുചേരുന്നു. അദ്ദേഹത്തിന്റെ ആത്മാവിനു നിത്യശാന്തി നേരുന്നു’, പ്രധാനമന്ത്രി പറഞ്ഞു.
പൂനെയിലെ സിറം ഇന്‍സ്റ്റിറ്റ്യൂട്ട് ഓഫ് ഇന്ത്യ പ്രധാനമന്ത്രി സന്ദര്‍ശിച്ചു

പൂനെയിലെ സിറം ഇന്‍സ്റ്റിറ്റ്യൂട്ട് ഓഫ് ഇന്ത്യ പ്രധാനമന്ത്രി സന്ദര്‍ശിക്കുകയും ഇന്‍സ്റ്റിറ്റ്യൂട്ടിലെ ടീമുമായി ആശയവിനിമയം നടത്തുകയും ചെയ്തു. കോ വിഡ് പ്രതിരോധ കുത്തിവെപ്പ് വികസിപ്പിക്കുന്നതിൽ ഇതുവരെയുള്ള അവരുടെ പുരോഗതിയും പ്രതിരോധകുത്തിവയ്പ് ഉല്‍പ്പാദനം ശക്തിപ്പെടുത്തുന്നത് എങ്ങനെയാണെന്നതിനുള്ള പദ്ധതികളുടെ വിശദാംശങ്ങളും അവര്‍ പങ്കുവച്ചു. '' സിറം ഇന്‍സ്റ്റിറ്റ്യൂട്ട് ഓഫ് ഇന്ത്യയിലെ ടീമുമായി നല്ല ആശയവിനിമയം നടത്തി. ഇതുവരെയുണ്ടായ പുരോഗതിയെക്കുറിച്ചും എങ്ങനെയാണ് പ്രതിരോധകുത്തിവയ്പ്പ് ഉല്‍പ്പാദനം കൂടുതല്‍ ശക്തിപ്പെടുത്തുന്നതിനുള്ള പദ്ധതികള്‍ എന്നതിന്റെയും വിശദാംശങ്ങള്‍ അവര്‍ പങ്കുവച്ചു. അവരുടെ ഉല്‍പ്പാദന സൗകര്യങ്ങള്‍ നോക്കി കാണുകയും ചെയ്തു'' ഒരു ട്വീറ്റില്‍ പ്രധാനമന്ത്രി പറഞ്ഞു.
ഇന്ത്യയുടെ ജി20 അധ്യക്ഷപദവിയുമായി ബന്ധപ്പെട്ടു സർവകക്ഷിയോഗം നടന്നു

ഇന്ത്യയുടെ ജി 20 അധ്യക്ഷപദവിയുമായി ബന്ധപ്പെട്ട കാര്യങ്ങൾ ചർച്ച ചെയ്യുന്നതിനായി ഡിസംബർ 5നു സർവകക്ഷിയോഗം ചേർന്നു. പ്രധാനമന്ത്രി നരേന്ദ്ര മോദിയുടെ അധ്യക്ഷതയിൽ ചേർന്ന യോഗത്തിൽ, രാജ്യത്താകമാനമുള്ള പ്രധാന രാഷ്ട്രീയ നേതാക്കൾ പങ്കെടുത്തു. ഇന്ത്യയുടെ ജി20 അധ്യക്ഷപദം രാജ്യത്തിനാകെ അവകാശപ്പെട്ടതാണെന്നും ഇന്ത്യയുടെ കരുത്ത് ലോകമാകെ പ്രകടിപ്പിക്കാനുള്ള അതുല്യമായ അവസരമാണെന്നും പ്രധാനമന്ത്രി പറഞ്ഞു. ഇന്ന് ആഗോളതലത്തിൽ ആകാംക്ഷയും ആകർഷണവും ഇന്ത്യക്കുമേലുണ്ട്. ഇത് ഇന്ത്യയുടെ ജി20 അധ്യക്ഷപദത്തി‌ന്റെ സാധ്യതകൾ വർധിപ്പിക്കുന്നുവെന്നും പ്രധാനമന്ത്രി ചൂണ്ടിക്കാട്ടി. കൂട്ടായ പ്രവർത്തനത്തിന്റെ പ്രാധാന്യത്തെക്കുറിച്ചും പ്രധാനമന്ത്രി പറഞ്ഞു. ജി20യുമായി ബന്ധപ്പെട്ട വിവിധ പരിപാടികളുടെ സംഘാടനത്തിൽ എല്ലാ നേതാക്കളുടെയും സഹകരണം അദ്ദേഹം അഭ്യർഥിച്ചു. വലിയ മെട്രോകൾ ഉയർത്തിക്കാട്ടുന്ന കീഴ്വഴക്കങ്ങൾപ്പുറം ഇന്ത്യയുടെ മറ്റു ഭാഗങ്ങളും പ്രദർശിപ്പിക്കാൻ ജി 20 അധ്യക്ഷപദവി സഹായിക്കുമെന്നും, അതിലൂടെ നമ്മുടെ രാജ്യത്തിന്റെ ഓരോ ഭാഗത്തിന്റെയും സവിശേഷതകൾ പുറത്തുകൊണ്ടുവരുമെന്നും അദ്ദേഹം ചൂണ്ടിക്കാട്ടി. ഇന്ത്യയുടെ ജി 20 അധ്യക്ഷപദവിക്കാലത്ത് ഇന്ത്യയിലേക്കു ധാരാളം സന്ദർശകരെത്തുമെന്നു ചൂണ്ടിക്കാട്ടിയ പ്രധാനമന്ത്രി, വിനോദസഞ്ചാരം പ്രോത്സാഹിപ്പിക്കുന്നതിനും ജി20 യോഗങ്ങൾ സംഘടിപ്പിക്കുന്ന വേദികളുടെ പ്രാദേശിക സമ്പദ്‌വ്യവസ്ഥയെ ഉത്തേജിപ്പിക്കുന്നതിനുമുള്ള സാധ്യതകളുണ്ടെന്നും വ്യക്തമാക്കി. ജെ പി നഡ്ഡ, മല്ലികാർജുൻ ഖാർഗെ, മമത ബാനർജി, നവീൻ പട്‌നായിക്, അരവിന്ദ് കെജ്രിവാൾ, വൈ എസ് ജഗൻ മോഹൻ റെഡ്ഡി, സീതാറാം യെച്ചൂരി, ചന്ദ്രബാബു നായിഡു, എം കെ സ്റ്റാലിൻ, എടപ്പാടി കെ പളനിസ്വാമി, പശുപതിനാഥ് പാരസ്, ഏകനാഥ് ഷിൻഡെ, കെ എം കാദർ മൊഹിദീൻ എന്നിവരുൾപ്പെടെയുള്ള വിവിധ രാഷ്ട്രീയ നേതാക്കൾ ഇന്ത്യയുടെ ജി 20 അധ്യക്ഷപദവിയെക്കുറിച്ചുള്ള വിലപ്പെട്ട ഉൾക്കാഴ്ചകൾ പങ്കിട്ടു. ആഭ്യന്തര മന്ത്രിയും ധനമന്ത്രിയും യോഗത്തിൽ സംസാരിച്ചു. ഇന്ത്യയുടെ ജി20 മുൻഗണനകളെക്കുറിച്ചുള്ള വിശദമായ അവതരണവും നടത്തി. മന്ത്രിമാരായ രാജ്‌നാഥ് സിങ്, അമിത് ഷാ, നിർമല സീതാരാമൻ, എസ് ജയശങ്കർ, പിയൂഷ് ഗോയൽ, പ്രഹ്ലാദ് ജോഷി, ഭൂപേന്ദർ യാദവ്, മുൻ പ്രധാനമന്ത്രി എച്ച് ഡി ദേവഗൗഡ എന്നിവരും യോഗത്തിൽ പങ്കെടുത്തു. –ND–
ഇന്ത്യ-യുഎഇ വെര്‍ച്വല്‍ സമ്മേളനം

പ്രധാനമന്ത്രി ശ്രീ നരേന്ദ്ര മോദിയും അബുദാബി കിരീടാവകാശി ഷെയ്ഖ് മുഹമ്മദ് ബിന്‍ സായിദ് അല്‍ നഹ്യാൻ രാജകുമാരനും ഇന്നു വെര്‍ച്വല്‍ കൂടിക്കാഴ്ച നടത്തി. സമസ്തമേഖലകളിലും ഉഭയകക്ഷിബന്ധങ്ങളിലുണ്ടായ തുടര്‍ച്ചയായ വളര്‍ച്ചയില്‍ ഇരുനേതാക്കളും സംതൃപ്തി രേഖപ്പെടുത്തി. ഇരുനേതാക്കളുടെയും സംയുക്തകാഴ്ചപ്പാടോടെ ‘ഇന്ത്യയുടെയും യുഎഇയുടെയും സമഗ്ര നയപങ്കാളിത്തം: പുത്തന്‍ അതിരുകള്‍, പുതിയ നാഴികക്കല്ല്’ എന്ന പ്രസ്താവന പുറത്തിറക്കി. ഇന്ത്യയും യുഎഇയും തമ്മില്‍ ഭാവി കണക്കിലെടുത്തുള്ള പങ്കാളിത്തത്തിനായുള്ള രൂപരേഖയ്ക്ക് ഈ പ്രസ്താവന തുടക്കംകുറിക്കും. ശ്രദ്ധിക്കേണ്ട മേഖലകളും അനന്തരഫലങ്ങളും കണ്ടെത്തുകയുംചെയ്യും. സമ്പദ് വ്യവസ്ഥ, ഊര്‍ജ്ജം , കാലാവസ്ഥാ പ്രവര്‍ത്തനം, വളര്‍ന്നുവരുന്ന സാങ്കേതികവിദ്യകള്‍, നൈപുണ്യവും വിദ്യാഭ്യാസവും, ഭക്ഷ്യസുരക്ഷ, ആരോഗ്യം, പ്രതിരോധം, സുരക്ഷ എന്നിവയുള്‍പ്പെടെ വിവിധ മേഖലകളില്‍ ചലനാത്മകമായ പുതിയ വ്യാപാര-നിക്ഷേപ-നവീകരണ പ്രവര്‍ത്തനങ്ങള്‍ പ്രോത്സാഹിപ്പിക്കുകയാണ് ഇരുരാജ്യങ്ങളും ലക്ഷ്യമിടുന്നത്. വെര്‍ച്വല്‍ സമ്മേളനത്തിന്റെ ഭാഗമായി ഇന്ത്യ-യുഎഇ സമഗ്ര സാമ്പത്തികപങ്കാളിത്ത ഉടമ്പടി (സിഇപിഎ) ഒപ്പുവച്ചു. ഇരുനേതാക്കളുടെയും വെര്‍ച്വല്‍ സാന്നിധ്യത്തില്‍ കേന്ദ്ര വാണിജ്യവ്യവസായമന്ത്രി ശ്രീ പിയൂഷ് ഗോയലും യുഎഇ സാമ്പത്തികമന്ത്രി അബ്ദുള്ള ബിന്‍ തൗഖ് അല്‍ മാരിയും ചേര്‍ന്നാണു കരാറില്‍ ഒപ്പിട്ടതും കൈമാറിയതും. മെച്ചപ്പെട്ട വിപണിപ്രവേശനവും കുറഞ്ഞ ഇറക്കുമതിത്തീരുവകളും ഉള്‍പ്പെടെ ഇന്ത്യയുടെയും യുഎഇയുടെയും വ്യവസായമേഖലയ്ക്ക് ഈ കരാര്‍ വലിയ നേട്ടങ്ങള്‍ സൃഷ്ടിക്കും. അടുത്ത അഞ്ചുവര്‍ഷത്തിനുള്ളില്‍ ഉഭയകക്ഷിവ്യാപാരം നിലവിലെ 60 ബില്യണ്‍ ഡോളറില്‍നിന്ന് 100 ബില്യണ്‍ ഡോളറായി ഉയര്‍ത്താനും സിഇപിഎ സഹായിക്കുമെന്നാണു പ്രതീക്ഷ. ഇന്ത്യയുടെ സ്വാതന്ത്ര്യത്തിന്റെ 75-ാം വാര്‍ഷികവും യുഎഇ സ്ഥാപിതമായതിന്റെ 50-ാം വാര്‍ഷികവും കണക്കിലെടുത്ത് ഇരുനേതാക്കളും സംയുക്തസ്മരണികസ്റ്റാമ്പും പുറത്തിറക്കി. ഇന്ത്യയും യുഎഇയും ഒപ്പുവച്ച രണ്ടു ധാരണാപത്രങ്ങളും ഉച്ചകോടിയില്‍ പ്രഖ്യാപിച്ചു. ഭക്ഷ്യസുരക്ഷ ഇടനാഴിയെക്കുറിച്ച് എപിഇഡിഎയും ഡിപി വേള്‍ഡ് & അല്‍ ദഹ്‌റയും തമ്മിലുള്ള ധാരണപത്രം, സാമ്പത്തികപദ്ധതികളിലും സേവനങ്ങളിലുമുള്ള സഹകരണം സംബന്ധിച്ച് ഇന്ത്യയുടെ ഗിഫ്റ്റ് സിറ്റിയും അബുദാബി ഗ്ലോബല്‍ മാര്‍ക്കറ്റും തമ്മിലുള്ള ധാരണാപത്രം എന്നിവയാണിവ. കാലാവസ്ഥാപ്രവര്‍ത്തനത്തിലെ സഹകരണത്തിനും വിദ്യാഭ്യാസത്തിനുമായുള്ള മറ്റു രണ്ടു കരാറുകള്‍ക്കും ഇരുരാജ്യങ്ങളും തമ്മില്‍ ധാരണയായി. കോവിഡ് മഹാമാരിക്കാലത്ത് ഇന്ത്യന്‍ സമൂഹത്തെ പരിപാലിച്ചതിന് അബുദാബി രാജകുമാരനോടു പ്രധാനമന്ത്രി നന്ദി പറഞ്ഞു. ഇന്ത്യ സന്ദര്‍ശിക്കാന്‍ പ്രധാനമന്ത്രി അദ്ദേഹത്തെ ക്ഷണിക്കുകയും ചെയ്തു.
പ്രധാനമന്ത്രി നാളെ ആന്ധ്രാ പ്രദേശ് സന്ദര്‍ശിക്കും

പ്രധാനമന്ത്രി ശ്രീ നരേന്ദ്ര മോദി നാളെ ആന്ധ്രാ പ്രദേശ് സന്ദര്‍ശിക്കും. ആന്ധ്രാ പ്രദേശിന്റെ പുതിയ തലസ്ഥാന നഗരിയായ അമരാവതിയുടെ തറക്കല്ലിടല്‍ ചടങ്ങില്‍ പ്രധാനമന്ത്രി പങ്കെടുക്കും. തിരുപ്പതി വിമാനത്താവളത്തിലെ ഗരുഡ ടെര്‍മിനലിന്റെ ഉദ്ഘാടനം നിര്‍വഹിക്കുന്ന പ്രധാനമന്ത്രി, തിരുപ്പതി മൊബൈല്‍ നിര്‍മ്മാണ ഹബ്ബിന് തറക്കല്ലിടുകയും ചെയ്യും. തിരുമല ക്ഷേത്രവും അദ്ദേഹം സന്ദര്‍ശിക്കും.
കര്‍ണാടകയിലെ എസ്.ടികളുടെ പട്ടികയില്‍ നായകയ്ക്കു തുല്യമായി പരിവാര, തലവാര സമുദായങ്ങളെ ഉള്‍പ്പെടുത്തുന്നതിനു മന്ത്രിസഭാ അനുമതി

കര്‍ണാടകയിലെ എസ്.ടികളുടെ പട്ടികയില്‍ ക്രമനമ്പര്‍ 38ല്‍ നായകയ്ക്കു തുല്യമായി പരിവാര, തലവാര സമുദായങ്ങളെ ഉള്‍പ്പെടുത്തുന്നതിനു പ്രധാനമന്ത്രി ശ്രീ. നരേന്ദ്ര മോദിയുടെ അധ്യക്ഷതയില്‍ ചേര്‍ന്ന കേന്ദ്രമന്ത്രിസഭാ യോഗം അനുമതി നല്‍കി. പ്രധാന നേട്ടം: പട്ടികവര്‍ഗ പദവി വേണമെന്ന കര്‍ണാടകയിലെ പരിവാര, തലവാര സമുദായങ്ങളുടെ ദീര്‍ഘകാലത്തെ ആവശ്യമാണ് ഇതിലൂടെ പരിഹരിക്കപ്പെടുന്നത്. പരിവാര, തലവാര സമുദായങ്ങളില്‍പ്പെട്ടവര്‍ കര്‍ണാടക സംസ്ഥാനത്ത് പട്ടികവര്‍ഗ സാക്ഷ്യപത്രത്തിനു യോഗ്യരാകുമെന്നു മാത്രമല്ല, സംസ്ഥാനത്ത് പട്ടികവര്‍ഗക്കാര്‍ക്കു ലഭ്യമാകുന്ന എല്ലാ നേട്ടങ്ങള്‍ക്കും അര്‍ഹരായിത്തീരുകയും ചെയ്യും. പശ്ചാത്തലം: കര്‍ണാടക സംസ്ഥാനത്തിന്റെ എസ്.ടികളുടെ പട്ടികയില്‍ ക്രമനമ്പര്‍ 38ല്‍ നായകയ്ക്കു തുല്യമായി പരിവാര, തലവാര സമുദായങ്ങളെ ഉള്‍പ്പെടുത്തണമെന്നു കര്‍ണാടക ഗവണ്‍മെന്റ് ശുപാര്‍ശ ചെയ്തിരുന്നു. ഒരു പ്രത്യേക സംസ്ഥാനമോ കേന്ദ്രഭരണ പ്രദേശമോ ആയി ബന്ധപ്പെട്ട് പട്ടികവര്‍ഗത്തില്‍ ഉള്‍പ്പെടുത്തുന്നത് അതതു സംസ്ഥാന ഗവണ്‍മെന്റുമായോ കേന്ദ്രഭരണ പ്രദേശത്തിലെ ഗവണ്‍മെന്റുമായോ ചര്‍ച്ച നടത്തി പ്രസിഡന്റ് വിജ്ഞാപനം ചെയ്യുന്ന ഉത്തരവിലൂടെയാണ്. പിന്നീട് ഉള്‍പ്പെടുത്തലോ ഒഴിവാക്കലോ ഉള്‍പ്പെടെ പട്ടികവര്‍ഗ പട്ടികയില്‍ മാറ്റം വരുത്താന്‍ പാര്‍ലമെന്റ് പാസാക്കുന്ന നിയമത്തിലൂടെ മാത്രമേ സാധിക്കൂ.
2016 ലെ വാടക ഗര്‍ഭധാരണ നിയന്ത്രണ ബില്ലിന് മന്ത്രിസഭയുടെ അനുമതി

2016 ലെ വാടക ഗര്‍ഭധാരണ നിയന്ത്രണ ബില്ല് അവതരിപ്പിക്കുന്നതിന് പ്രധാനമന്ത്രി ശ്രീ. നരേന്ദ്ര മോദിയുടെ അധ്യക്ഷതയില്‍ ചേര്‍ന്ന കേന്ദ്ര മന്ത്രിസഭായോഗം അനുമതി നല്‍കി. കേന്ദ്ര തലത്തില്‍ ദേശീയ സറഗസി ബോര്‍ഡും സംസ്ഥാനങ്ങളിലും കേന്ദ്ര ഭരണ പ്രദേശങ്ങളിലും സംസ്ഥാന സറഗസി ബോര്‍ഡുകളും അനുയോജ്യമായ അതോറിറ്റികളും രൂപീകരിച്ച് കൊണ്ട് രാജ്യത്ത് വാടക ഗര്‍ഭധാരണം നിയന്ത്രിക്കുന്നതിനുള്ളതാണ് ബില്‍. വാടക ഗര്‍ഭധാരണത്തിന്റെ ഫലപ്രദമായ നിയന്ത്രണം, വാണിജ്യ പരമായ വാടക ഗര്‍ഭധാരണം നിരോധിക്കല്‍, വന്ധ്യരായ ദമ്പതികള്‍ക്ക് അവശ്യഘട്ടങ്ങളില്‍ അനുവദിക്കാവുന്ന ധാര്‍മ്മികമായ വാടക ഗര്‍ഭധാരണം എന്നിവ ബില്‍ ഉറപ്പ് നല്‍കുന്നു. ധാര്‍മ്മികമായ വാടക ഗര്‍ഭധാരണം ആവശ്യമായ രാജ്യത്തെ വന്ധ്യരായ എല്ലാ ദമ്പതിമാര്‍ക്കും ഇതിന്റെ പ്രയോജനം ലഭിക്കും. കൂടാതെ വാടക ഗര്‍ഭം ധരിക്കുന്ന മാതാവിന്റെയും അതിലുണ്ടാകുന്ന കുട്ടിയുടെ അവകാശങ്ങളും സംരക്ഷിക്കപ്പെടും. ജമ്മു-കശ്മീര്‍ ഒഴിച്ച് രാജ്യത്തെ മുഴുവന്‍ പ്രദേശങ്ങള്‍ക്കും ബില്ല് ബാധകമായിരിക്കും. രാജ്യത്ത് വാടക ഗര്‍ഭധാരണ സേവനങ്ങള്‍ നിയന്ത്രിക്കപ്പെടും എന്നുള്ളതാണ് ഈ നിയമത്തിന്റെ ഗുണങ്ങളില്‍ പ്രധാനം. മനുഷ്യ ഭ്രൂണം, ഗമേറ്റ് എന്നിവയുടെ വാങ്ങലും വില്‍പ്പനയും ഉള്‍പ്പെടെ വാണിജ്യ ഗര്‍ഭധാരണം നിരോധിക്കുന്നതോടൊപ്പം വന്ധ്യരായ ദമ്പതികള്‍ക്ക് വ്യവസ്ഥകള്‍ക്ക് വിധേയമായി വാടക ഗര്‍ഭധാരണത്തിന് നിയമം അനുമതിയും നല്‍കുന്നു. വാടക ഗര്‍ഭധാരണത്തിലൂടെ അമ്മമാരും കുഞ്ഞുങ്ങളും ചൂഷണം ചെയ്യപ്പെടാനുള്ള സാധ്യതയും നിയമം ഇല്ലാതാക്കുന്നു.
കോമൺവെൽത്ത്  ഗെയിംസ്  :  പുരുഷ ബോക്‌സിംഗിൽ സ്വർണം നേടിയ അമിത് പംഗലിനെ പ്രധാനമന്ത്രി അഭിനന്ദിച്ചു

കോമൺവെൽത്ത് ഗെയിംസിൽ 51 കിലോഗ്രാം പുരുഷ ബോക്‌സിംഗിൽ സ്വർണമെഡൽ നേടിയ അമിത് പംഗലിനെ പ്രധാനമന്ത്രി ശ്രീ നരേന്ദ്ര മോദി അഭിനന്ദിച്ചു. പ്രധാനമന്ത്രി ട്വീറ്റ് ചെയ്തു : ” നമ്മുടെ മെഡലുകളുടെ എണ്ണത്തിൽ അഭിമാനകരമായ ഒരു കൂട്ടിച്ചേർക്കൽ ശോഭനമായ അമിത് പംഗലിന് നന്ദി. ഏറ്റവും മികച്ച വൈദഗ്ധ്യം പ്രകടമാക്കിയ നമ്മുടെ ഏറ്റവും ആദരണീയനും വിദഗ്ദ്ധനുമായ ബോക്സർമാരിൽ ഒരാളാണ് അദ്ദേഹം. സ്വർണ്ണ മെഡൽ നേടിയതിന് ഞാൻ അദ്ദേഹത്തെ അഭിനന്ദിക്കുകയും ഭാവിയിൽ അദ്ദേഹത്തിന് ഏറ്റവും മികച്ചത് ആശംസിക്കുകയും ചെയ്യുന്നു.